Jarðskjálfti, fjórir komma einn að stærð, varð í Bárðarbungu í Vatnajökli rétt eftir klukkan sjö í morgun. Minni skjálftar fylgdu í kjölfarið. Náttúruvársérfræðingur segir ekkert benda til gosóróa.
Skjálftinn varð í Bárðarbunguöskju, á einungis hundrað metra dýpi. Kristín Elísa Guðmundsdóttir, náttúruvársérfræðingur á Veðurstofu Íslands, segir að það sé þó ekki merki um að kvika sé við það að brjótast upp á yfirborðið.
Skjálftarnir sem eru að mælast í öskjunni eru oft að mælast mjög grunnir en þetta hefur líka með það að gera hvar mælarnir eru staðsettir upp á hversu vel er hægt að áætla þetta.
Bárðarbunga hefur ekki mikið látið á sér bæra að undanförnu. Þetta er fyrsti skjálftinn yfir þrír að stærð í þessum mánuði og þar hafa einungis orðið fjórir skjálftar stærri en þrír á þessu ári.
Það varð síðast núna 22. febrúar sem það varð skjálfti 4,7 að stærð í Bárðarbunguöskjunni.
Bárðarbunga er ein virkasta eldstöð Íslands, enda er hún nærri miðju heita reitsins undir landinu. Þar gaus síðast árið 2014, þegar kvika ruddi sér leið í jarðskorpunni norður frá Bárðarbungu og braust upp á yfirborðið í Holuhrauni.
Það hefur verið kvika að safnast þarna fyrir og eftir því sem lengra hefur liðið frá gosinu þá þarf meiri átök til að brjóta bergið, og þá fáum við stærri skjálfta, en það er ekkert sem bendir til þess að það sé að byrja eldgos á næstunni.

Snarpur jarðskjálfti varð í Bárðarbungu í morgun. Þar hefur kvika verið að safnast fyrir en ekkert bendir til eldgoss á næstunni. 